CELEX: 32021R2083
Language: ro
Date: 2021-11-26 00:00:00
Title: Regulamentul de punere în aplicare (UE) 2021/2083 al Comisiei din 26 noiembrie 2021 de suspendare a măsurilor de politică comercială vizând anumite produse originare din Statele Unite ale Americii impuse prin Regulamentele de punere în aplicare (UE) 2018/886 și (UE) 2020/502

29.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 426/41
               
            
         REGULAMENTUL DE PUNERE ÎN APLICARE (UE) 2021/2083 AL COMISIEI
         din 26 noiembrie 2021
         de suspendare a măsurilor de politică comercială vizând anumite produse originare din Statele Unite ale Americii impuse prin Regulamentele de punere în aplicare (UE) 2018/886 și (UE) 2020/502
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 654/2014 al Parlamentului European și al Consiliului din 15 mai 2014 privind exercitarea drepturilor Uniunii pentru aplicarea și respectarea normelor comerțului internațional și de modificare a Regulamentului (CE) nr. 3286/94 al Consiliului privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (OMC) (1), în special articolul 7 alineatul (3),
         întrucât:
         
                     (1)
                  
                  
                     La 20 iunie 2018, Comisia a adoptat Regulamentul de punere în aplicare (UE) 2018/886 (2) privind anumite măsuri de politică comercială vizând anumite produse originare din Statele Unite ale Americii, care prevede aplicarea de taxe vamale suplimentare asupra importurilor în Uniune de anumite produse originare din Statele Unite după cum urmează:
                     
                                 (a)
                              
                              
                                 în prima etapă, taxe vamale ad valorem suplimentare cu valori de 10 % și 25 % asupra importurilor de produse enumerate în anexa I la regulamentul respectiv, astfel cum sunt specificate în respectiva anexă, au intrat în vigoare la 21 iunie 2018 și urmau să se aplice până când Statele Unite vor înceta să aplice măsurile lor de salvgardare produselor provenite din Uniune;
                              
                           
                                 (b)
                              
                              
                                 în a doua etapă, taxe vamale ad valorem suplimentare cu valori de 10 %, 25 %, 35 % și 50 % asupra importurilor de produse enumerate în anexa II la regulamentul respectiv, astfel cum sunt specificate în anexa respectivă, s-ar aplica de la 1 iunie 2021 sau de la data adoptării sau a notificării Organului de soluționare a litigiilor al OMC cu privire la o hotărâre conform căreia măsurile de salvgardare aplicate de Statele Unite nu sunt conforme cu dispozițiile relevante ale Acordului privind constituirea Organizației Mondiale a Comerțului („Acordul OMC”), dacă această dată este anterioară, până când Statele Unite încetează să aplice măsurile sale de salvgardare produselor din Uniune.
                              
                           
               
                     (2)
                  
                  
                     La 7 aprilie 2020, Comisia a adoptat Regulamentul de punere în aplicare (UE) 2020/502 (3) care prevede aplicarea de taxe vamale suplimentare asupra importurilor în Uniune de anumite produse originare din Statele Unite după cum urmează:
                     
                                 (a)
                              
                              
                                 în prima etapă, taxe vamale ad valorem suplimentare cu valori de 20 % și 7 % asupra importurilor de produse specificate la articolul 1 alineatul (2) litera (a) din regulamentul respectiv au intrat în vigoare la 8 mai 2020 și urmau să se aplice până când Statele Unite încetează să aplice măsurile lor de salvgardare produselor provenite din Uniune;
                              
                           
                                 (b)
                              
                              
                                 în a doua etapă, o taxă vamală ad valorem suplimentară cu o valoare de 4,4 % aplicată importurilor de produs specificat la articolul 1 alineatul (2) litera (b) din regulamentul respectiv începând cu 8 februarie 2023 sau de la data adoptării sau a notificării Organului de soluționare a litigiilor al OMC a unei hotărâri conform căreia măsurile de salvgardare aplicate de Statele Unite nu sunt conforme cu dispozițiile relevante din Acordul OMC în cazul în care data respectivă este anterioară, până când măsurile de salvgardare aplicate de Statele Unite încetează să se aplice.
                              
                           
               
                     (3)
                  
                  
                     La 31 mai 2021, în urma Declarației comune UE-SUA publicate la 17 mai 2021, Comisia a adoptat Regulamentul de punere în aplicare (UE) nr. 2021/866 (4) privind măsurile de politică comercială vizând anumite produse originare din Statele Unite ale Americii, care a suspendat aplicarea taxelor vamale ad valorem suplimentare aplicate produselor enumerate în anexa II la Regulamentul de punere în aplicare (UE) 2018/886 până la 30 noiembrie 2021.
                  
               
                     (4)
                  
                  
                     Dacă consideră că este cazul, Comisia, în numele Uniunii, poate modifica Regulamentele de punere în aplicare (UE) 2018/886 (5) și (UE) 2020/502 (6) pentru a răspunde oricăror modificări sau amendamente la măsurile de salvgardare aplicate de Statele Unite.
                  
               
                     (5)
                  
                  
                     La 31 octombrie 2021, Statele Unite au anunțat următoarele amendamente la măsurile lor de salvgardare respective, care vor intra în vigoare la 1 ianuarie 2022:
                     
                                 (i)
                              
                              
                                 Statele Unite „vor înlocui tariful de 25 % existent pentru produsele siderurgice provenite din UE în temeiul secțiunii 232 cu un contingent tarifar (CT)”. Contingentul se bazează pe volumele istorice ale importurilor de produse siderurgice respective originare din Uniune;
                              
                           
                                 (ii)
                              
                              
                                 Statele Unite „vor înlocui tariful de 10 % existent pentru produsele din aluminiu provenite din UE în temeiul secțiunii 232 cu un contingent tarifar (CT)”. Contingentul se bazează pe volumele istorice ale importurilor de produse din aluminiu respective originare din Uniune;
                              
                           
                                 (iii)
                              
                              
                                 Statele Unite „vor prelungi aplicarea excluderilor acordate pentru și utilizate în exercițiul fiscal 2021 al SUA pentru produsele siderurgice importate din UE timp de doi ani calendaristici fără a fi necesară o nouă cerere, și anume, până la 31 decembrie 2023”;
                              
                           
                                 (iv)
                              
                              
                                 Statele Unite nu vor aplica taxe vamale în temeiul secțiunii 232 asupra importurilor din Uniune de produse siderurgice derivate și de articole derivate din produse din aluminiu.
                              
                           
               
                     (6)
                  
                  
                     În consecință, este necesar ca Uniunea să suspende aplicarea taxelor vamale ad valorem suplimentare impuse prin Regulamentele de punere în aplicare (UE) 2018/886 și (UE) 2020/502 pe parcursul unei perioade care se încheie la 31 decembrie 2023. Este necesar ca suspendarea să se realizeze după cum urmează:
                     
                                 (i)
                              
                              
                                 este necesar ca taxele vamale ad valorem suplimentare aplicate produselor enumerate în anexa I la Regulamentul de punere în aplicare (UE) 2018/886 să fie suspendate de la 1 ianuarie 2022;
                              
                           
                                 (ii)
                              
                              
                                 este necesar ca taxele vamale ad valorem suplimentare aplicate produselor enumerate în anexa II la Regulamentul de punere în aplicare (UE) 2018/886, care sunt suspendate până la 30 noiembrie 2021, să continue să fie suspendate începând cu 1 decembrie 2021;
                              
                           
                                 (iii)
                              
                              
                                 este necesar ca taxele vamale ad valorem suplimentare aplicate produselor enumerate la articolul 1 alineatul (2) literele (a) și (b) din Regulamentul de punere în aplicare (UE) 2020/502 să fie suspendate de la 1 ianuarie 2022;
                              
                           
                                 (iv)
                              
                              
                                 este necesar ca taxa vamală ad valorem suplimentară aplicată produsului menționat la articolul 1 alineatul (2) litera (b) din Regulamentul de punere în aplicare (UE) 2020/502, care ar urma să se aplice începând cu 8 februarie 2023, să fie suspendată începând cu 8 februarie 2023.
                              
                           
               
                     (7)
                  
                  
                     Această suspendare ar permite Uniunii și Statelor Unite să înregistreze progrese semnificative în ceea ce privește cooperarea lor actuală, inclusiv în vederea eliminării tarifelor respective. Cu toate acestea, este necesar să fie remarcat faptul că aplicarea excluderilor de la măsurile instituite de SUA ar dura numai până la 31 decembrie 2023. Astfel de excluderi acordate importatorilor din Statele Unite atunci când importă produse din Uniune reduc semnificativ impactul negativ al măsurilor de salvgardare aplicate de Statele Unite. Prin urmare, o suspendare până la 31 decembrie 2023 este considerată o perioadă suficientă și rezonabilă și ține seama în mod corespunzător de anunțurile Statelor Unite din 31 octombrie 2021.
                  
               
                     (8)
                  
                  
                     Articolul 4 alineatul (2) litera (c) din Regulamentul (UE) nr. 654/2014 prevede că acțiunea Uniunii trebuie să fie substanțial echivalentă cu nivelul concesiilor sau al altor obligații afectate de măsurile de salvgardare ale țării terțe.
                  
               
                     (9)
                  
                  
                     Este necesar ca suspendarea să fie continuu revizuită de Comisie ținând cont de noile evoluții, de exemplu de evoluțiile care ar putea deteriora situația exporturilor Uniunii care fac în continuare obiectul măsurilor de salvgardare aplicate de Statele Unite, incluzând orice impedimente care afectează exporturile Uniunii. Comisia poate modifica prezentul regulament pentru a ține seama de astfel de evoluții sau de orice modificare sau amendament la măsurile de salvgardare aplicate de Statele Unite.
                  
               
                     (10)
                  
                  
                     Suspendarea nu aduce atingere poziției Uniunii potrivit căreia măsurile de salvgardare aplicate de Statele Unite rămân incompatibile cu Acordul OMC.
                  
               
                     (11)
                  
                  
                     Măsurile prevăzute în prezentul regulament sunt conforme cu avizul Comitetului privind barierele în calea comerțului instituit prin Regulamentul (UE) 2015/1843 al Parlamentului European și al Consiliului (7),
                  
               ADOPTĂ PREZENTUL REGULAMENT:
         
            Articolul 1
            Aplicarea taxelor vamale ad valorem suplimentare cu valori de 10 % și 25 % asupra importurilor de produse enumerate în anexa I la Regulamentul de punere în aplicare (UE) 2018/886 se suspendă de la 1 ianuarie 2022 până la 31 decembrie 2023.
            Aplicarea taxelor vamale ad valorem suplimentare cu valori de 10 %, 25 %, 35 % și 50 % asupra importurilor de produse enumerate în anexa II la Regulamentul de punere în aplicare (UE) 2018/886 se suspendă de la 1 decembrie 2021 până la 31 decembrie 2023.
            Fără a se aduce atingere niciunei suspendări sau modificări ulterioare, inclusiv unei reinstaurări cu anticipație, taxele vamale prevăzute în Regulamentul de punere în aplicare (UE) 2018/886 se aplică începând cu 1 ianuarie 2024, inclusiv.
         
         
            Articolul 2
            Aplicarea Regulamentului de punere în aplicare (UE) 2020/502 se suspendă până la 31 decembrie 2023, după cum urmează:
            
                        (a)
                     
                     
                        taxele vamale ad valorem suplimentare cu valori de 20 % și 7 % asupra importurilor de produse menționate la articolul 1 alineatul (2) litera (a) din Regulamentul de punere în aplicare (UE) 2020/502 începând cu 1 ianuarie 2022;
                     
                  
                        (b)
                     
                     
                        taxa vamală ad valorem suplimentară cu o valoare de 4,4 % asupra importurilor de produs menționat la articolul 1 alineatul (2) litera (b) din Regulamentul de punere în aplicare (UE) 2020/502 începând cu 8 februarie 2023.
                     
                  Fără a se aduce atingere niciunei suspendări sau modificări ulterioare, inclusiv unei reinstaurări cu anticipație, taxele vamale prevăzute în Regulamentul de punere în aplicare (UE) 2020/502 se aplică începând cu 1 ianuarie 2024, inclusiv.
         
         
            Articolul 3
            Prezentul regulament intră în vigoare la 30 noiembrie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 noiembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 189, 27.6.2014, p. 50; modificat prin Regulamentul (UE) 2015/1843 al Parlamentului European și al Consiliului din 6 octombrie 2015 (JO L 272, 16.10.2015, p. 1) și prin Regulamentul (UE) 2021/167 al Parlamentului European și al Consiliului din 10 februarie 2021 (JO L 49, 12.2.2021, p. 1).
         
            (2)  Regulamentul de punere în aplicare (UE) 2018/886 al Comisiei din 20 iunie 2018 privind anumite măsuri de politică comercială cu privire la anumite produse originare din Statele Unite ale Americii și de modificare a Regulamentului de punere în aplicare (UE) 2018/724 (JO L 158, 21.6.2018, p. 5).
         
            (3)  Regulamentul de punere în aplicare (UE) 2020/502 al Comisiei din 6 aprilie 2020 privind unele măsuri specifice de politică comercială cu privire la anumite produse originare din Statele Unite ale Americii (JO L 109, 7.4.2020, p. 10).
         
            (4)  Regulamentul de punere în aplicare (UE) 2021/866 al Comisiei din 28 mai 2021 de suspendare a măsurilor de politică comercială cu privire la anumite produse originare din Statele Unite ale Americii impuse prin Regulamentul de punere în aplicare (UE) 2018/886 (JO L 190, 31.5.2021, p. 94).
         
            (5)  Considerentul 7 din Regulamentul de punere în aplicare (UE) 2018/886.
         
            (6)  Considerentul 19 din Regulamentul de punere în aplicare (UE) 2020/502.
         
            (7)  Regulamentul (UE) 2015/1843 al Parlamentului European și al Consiliului din 6 octombrie 2015 privind adoptarea procedurilor Uniunii în domeniul politicii comerciale comune în vederea asigurării exercitării de către Uniune a drepturilor care îi sunt conferite de normele comerțului internațional, în special de cele instituite sub egida Organizației Mondiale a Comerțului (JO L 272, 16.10.2015, p. 1).